
PËR KRIJIMIN E TASK-FORCËS PËR PËRMIRËSIMIN E NIVELIT TË ARKËTIMEVE DHE ULJEN E NIVELIT TË HUMBJEVE NË SISTEMIN E SHPËRNDARJES SË ENERGJISË ELEKTRIKE[footnoteRef:1] [1:  VKM nr. 1086, datë 14.12.2013 është botuar në Fletoren Zyrtare nr.207/2013.
VKM nr. 718, datë 30.10.2014 është botuar në Fletoren Zyrtare nr.173/2014.
VKM nr.478, datë 11.5.2015 është botuar në Fletoren Zyrtare nr.98/2015.
VKM nr.356, datë 11.5.2016 është botuar në Fletoren Zyrtare nr.82/2016.
VKM nr.323, datë 12.4.2017 është botuar në Fletoren Zyrtare nr.83/2017.
VKM nr.763, datë 20.12.2017 është botuar në Fletoren Zyrtare nr.230, 27 dhjetor 2017.
] 

(Ndryshuar me VKM nr.718, datë 30.10.2014; nr.478, datë 11.5.2015; nr.356, datë 11.5.2016; nr.323, datë 12.4.2017; nr.763, datë 20.12.2017)
(I përditësuar)

Në mbështetje të nenit 100 të Kushtetutës, me propozimin e ministrit të Infrastrukturës dhe Energjisë, Këshilli i Ministrave 

VENDOSI:

1. Krijimin e Task-Forcës për përmirësimin e nivelit të arkëtimeve dhe uljen e humbjeve në sistemin e shpërndarjes së energjisë elektrike.
2. Kjo Task-Forcë drejtohet nga zëvendëskryeministri dhe ka në përbërje:
- Ministri i Infrastrukturës dhe Energjisë	 	 	 	zëvendëskryetar;
- Zëvendësministrin e Infrastrukturës dhe Energjisë		anëtar;
- Zëvendësministrin e Punëve të Brendshme		 	anëtar;
- Zëvendësministrin e Drejtësisë				             anëtar;
- Zëvendësministrin e Financave			 	             anëtar;
- Zëvendësministrin e Mirëqenies Sociale dhe Rinisë 		anëtar;
- Administratorin e Operatorit të Shpërndarjes së Energjisë Elektrike, sh.a., ose OSHEE, sh.a. 			                                                                                         anëtar; 
- Drejtorin e Përgjithshëm të Policisë së Shtetit 			anëtar;
- Drejtorin e Përgjithshëm të Ujësjellës-Kanalizimeve 		anëtar.
3. Task-Forca për përmirësimin e nivelit të arkëtimeve dhe uljen e humbjeve në sistemin e shpërndarjes së energjisë elektrike, ka këto funksione:
- Hartimin e një plani masash administrative dhe organizative për fuqizimin dhe rritjen e frytshmërisë së strukturave të Operatorit të Shpërndarjes së Energjisë Elektrike, sh.a., ose OSHEE, sh.a., për përmirësimin e nivelit të arkëtimeve, evidentimin dhe ndërprerjen e lidhjeve e të ndërhyrjeve të paligjshme në rrjetin e shpërndarjes dhe në sistemin e matjes së energjisë elektrike.
- Bashkërendimin e punës me strukturat e Operatorit të Shpërndarjes së Energjisë Elektrike, sh.a., ose OSHEE, sh.a. dhe institucionet e tjera shtetërore për identifikimin dhe zbatimin e masave në funksion të përmirësimit të nivelit të arkëtimeve të detyrimeve të energjisë elektrike.
- Bashkërendimin e punës me strukturat e Operatorit të Shpërndarjes së Energjisë Elektrike, sh.a., ose OSHEE, sh.a. për përcaktimin e zonave të rrjetit të shpërndarjes së energjisë elektrike, për të cilat kërkohet ndërhyrje emergjente për zbatimin e masave teknike. 
- Bashkërendimin e punës me strukturat e Policisë së Shtetit, sipas qarqeve, për mbështetjen e veprimeve në terren të punonjësve të Operatorti të Shpërndarjes së Energjisë Elektrike, sh.a., ose OSHEE, sh.a., gjatë ndërprerjeve të lidhjeve të paligjshme dhe ndërprerjeve për shkak të mosekzekutimit të detyrimeve të energjisë elektrike. 
- Bashkëpunimin me strukturat e Policisë së Shtetit për ndjekjen me përparësi të kallëzimeve penale të depozituara nga Operatori i Shpërndarjes së Energjisë Elektrike, sh.a., ose OSHEE, sh.a. 
- Kontrollin e zbatimit të detyrave të lëna për njësitë operative vendore dhe institucionet e tjera të ngarkuara në përputhje me këtë vendim.
- Bashkërendimin e punës me Entin Rregullator të Energjisë për një program të posaçëm që përgatitet nga Operatori i Shpërndarjes së Energjisë Elektrike, sh.a., ose OSHEE, sh.a., ku parashikohet kryerja e investimeve emergjente në funksion të uljes së humbjeve në rrjetin e shpërndarjes së energjisë elektrike në zonat më problematike. 
- Evidentimin e nevojave emergjente për t’i paraprirë punës me ndryshimet e mundshme të kuadrit ligjor, nënligjor e rregullator, të cilat ndikojnë në përmirësimin e treguesve të nivelit të humbjeve e të nivelit të arkëtimeve të energjisë elektrike dhe përgatitjen e propozimeve përkatëse. 
- Bashkëpunimin dhe bashkërendimin e punës me Entin Rregullator të Energjisë për masat e nevojshme rregullatore që duhet të merren për realizimin e funksioneve themelore të Task-Forcës.
-Nëpërmjet strukturës së Njësisë Operacionale Speciale, kryen kontrolle pranë konsumatorëve të energjisë elektrike dhe strukturave të shoqërisë Operatori i Shpërndarjes së Energjisë Elektrike, sh.a., (OSSHE), për evidentimin dhe ndërprerjen e lidhjeve e të ndërhyrjeve të paligjshme në rrjetin e shpërndarjes dhe në sistemin e matjes së energjisë elektrike.
4. Brenda datës 31 dhjetor 2013, nën drejtimin e prefektëve sipas qarqeve, të ngrihen njësitë operative vendore, të cilat i raportojnë 1 (një) herë në muaj kryetarit të Task-Forcës për masat e marra dhe rezultatet e arritura për ndjekjen e detyrave të parashikuara në këtë vendim.
5. Task-Forca për përmirësimin e nivelit të arkëtimeve dhe uljen e humbjeve në sistemin e shpërndarjes së energjisë elektrike ndihmohet nga sekretariati teknik. Ngarkohet ministri i Infrastrukturës dhe Energjisë për ngritjen e këtij sekretariati dhe për përcaktimin e përbërjes e të mënyrës së funksionimit të tij.
5.1 Në mbështetje të Task-Forcës gjatë ushtrimit të veprimtarisë së saj, ngrihet edhe Njësia Operacionale Speciale e Task-Forcës.
5.1.1. Njësia Operacionale Speciale e Task-Forcës kryen këto detyra:
a) Në marrëdhëniet me konsumatorët e energjisë elektrike ka këto të drejta dhe detyra:
- Të kontrollojë ligjshmërinë e furnizimit me energji elektrike të konsumatorëve;
- Të kontrollojë sistemin e matjes së energjisë elektrike të konsumatorëve;
- Të verifikojë përputhjen e sasisë së energjisë elektrike të faturuar me konsumin sipas fuqisë së instaluar te konsumatori;
- Të bëjë ndërprerjen e energjisë elektrike për rastet e konstatuara si të paligjshme;
- Të evidentojë shkeljet dhe të përgatitë dokumentacionin përkatës për konsumatorët që marrin energji elektrike në mënyrë të paligjshme, që kanë ndërhyrë në sistemin e matjes apo për personat që kanë dëmtuar sistemin e matjes së energjisë elektrike dhe t’i përcjellë për procedim të mëtejshëm;
- Të bashkëpunojë dhe të kërkojë asistencën e punonjësve të Policisë së Shtetit për të evidentuar rastet në kushtet e flagrancës së veprës penale të vjedhjes së energjisë elektrike apo lidhjes së paligjshme.
b) Në marrëdhënie me shoqërinë OSHEE, sh.a., ka këto të drejta dhe detyra:
- Të kërkojë pranë OSHEE, sh.a.-së, dhe të pajiset në kohë reale me informacionin që e konsideron të nevojshëm për ushtrimin e detyrës, përfshirë aksesin në të dhënat e sistemit “Billing”;
- Të kërkojë pranë strukturave të OSHEE, sh.a.-së, marrjen e masave disiplinore ndaj punonjësve, që refuzojnë apo nuk i sigurojnë informacionin e kërkuar në afate të arsyeshme kohore;
- T’i garantohet mbështetja e nevojshme nga OSHEE, sh.a.-ja, për të realizuar kontrollet pranë konsumatorëve të energjisë elektrike;
- Të kontrollojë veprimtarinë e realizuar në terren nga ana e punonjësve të OSHEE, sh.a.-së, për evidentimin dhe ndërprerjen e lidhjeve të paligjshme;
- Të kërkojë pranë strukturave të OSHEE, sh.a.-së, marrjen e masave disiplinore dhe kryerjen e kallëzimeve penale, kur është rasti, ndaj punonjësve, të cilët kanë vepruar në kundërshtim me detyrat e tyre funksionale;
- Në raste të caktuara, të bashkëpunojë me strukturat e shoqërisë OSHEE, sh.a., për realizimin e kontrolleve të përbashkëta në terren për zona të caktuara. 
c) Detyrat në lidhje me ministrinë përgjegjëse për energjinë dhe marrëdhënia në raport me institucionet e tjera:
- Të raportojë në mënyrë periodike pranë këshillit mbikëqyrës të OSHEE sh.a. dhe ministrisë përgjegjëse për energjinë, rreth zbatimit të detyrave të caktuara;
- Të përgjigjet dhe të kryejë kontrolle për çdo çështje të kërkuar nga këshilli mbikëqyrës i OSHEE sh.a. dhe ministri përgjegjës për energjinë; 
- Të zbatojë detyrat që i ngarkohen nga Task-Forca, ministri përgjegjës për energjinë ose këshilli mbikëqyrës i OSHEE sh.a.;
- Të bashkëpunojë me institucionet përgjegjëse që disponojnë të dhëna për konsumatorët, me qëllim rakordimin e bazës së të dhënave (të tilla si QKB, ZVRPP, degët e tatim-taksave etj.).
5.1.2Njësia Operacionale Speciale e Task-Forcës ka në përbërje 50 punonjës të specializuar, të cilët kontraktohen sipas dispozitave të Kodit të Punës. Struktura organizative, përshkrimi i detajuar i detyrave, niveli i pagave dhe emërimi i punonjësve përcaktohen me urdhër të ministri i Infrastrukturës dhe Energjisë 
5.1.3Njësia Operacionale Speciale e Task-Forcës sistemohet në ambientet e Ministrisë së Infrastrukturës dhe Energjisë. Vendndodhja dhe adresa përcaktohen me urdhër të ministrit të Infrastrukturës dhe Energjisë. 
5.1.4 Fondet e nevojshme për paga, sigurimet shoqërore, shpenzime të tjera operative, si dhe investime përballohen nga shoqëria OSHEE, sh.a. 
5.1.5 Këshilli Mbikëqyrës i OSHEE, sh.a.-së, të miratojë fondin e veçantë për funksionimin e Njësisë Operacionale Speciale të    Task-Forcës.
5.1.6 Ngarkohet shoqëria OSHEE, sh.a., që të pajisë me bazën e nevojshme materiale teknike Njësinë Operacionale Speciale të Task-Forcës.
6. Periudha e veprimit të Task-Forcës të jetë deri më deri më 31 dhjetor 2019.
7. Në mbledhjet e Task-Forcës, sipas problematikave që mund të konstatohen, ftohen të marrin pjesë ekspertë të fushës, përfaqësues të institucioneve të tjera të interesuara dhe të organeve të qeverisjes vendore, kur çmohet se pjesëmarrja e tyre do të jetë e vlefshme për përmbushjen e misionit të saj. 
8. Ngarkohen zëvendëskryeministri, ministri i Infrastrukturës dhe Energjisë, ministri i Punëve të Brendshme, ministri i Drejtësisë, ministri i Financave, ministri i Mirëqenies Sociale dhe Rinisë, drejtori i përgjithshëm i Policisë së Shtetit dhe administratori i Operatorit të Shpërndarjes së Energjisë Elektrike, sh.a., ose OSHEE, sh.a., për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.
KRYEMINISTRI
Edi Rama
